‘যুদ্ধ শেষ, শান্তি ফিরেছে গাজায়’, দাবি ট্রাম্পের

ওয়েব ডেস্ক : গাজায় (Gaza) ‘যুদ্ধ শেষ’! এমনই দাবি করলেন মার্কিন প্রেসিডেন্ট ডোনাল্ড ট্রাম্প (Donald Trump)। সোমবার বিকেলে শার্ম আল-শেখে গাজা শান্তি সম্মেলনে যোগ দেওয়ার আগে এমনটাই দাবি করেছেন তিনি। তিনি এই যুদ্ধ থামানোর কৃতিত্ব ভাগ করে নিয়েছেন কাতারের সঙ্গে।

সম্মেলনে যোগ দেওয়ার আগে ইজরায়েলে যাবেন ট্রাম্প। সেখানে গিয়ে সাক্ষাৎ করবেন ইজরায়েলি প্রধানমন্ত্রী বেঞ্জামিন নেতানিয়াহুর (Benjamin Netanyahu) সঙ্গে। তাঁদের মধ্যে মূলত আলোচনা হওয়ার কথা পণবন্দিদের দেশে ফেরানো নিয়ে। কিন্তু সেখানে যাওয়ার আগে সাংবাদিকদের মুখোমুখি হন মার্কিন প্রেসিডেন্ট। তিনি বলেন, ‘যুদ্ধ শেষ। সেটা আপনারা বুঝতে পারছেন। এই শান্তি চুক্তিতে গুরুত্বপূর্ণ ভূমিকা নিয়েছে কাতার। বেঞ্জামিন নেতানিয়াহু দারুণ কাজ করেছেন। এবার সময়ের আগেই হয়তো মুক্তি পাবে পণবন্দিরা।’ সঙ্গে তিনি বলেছেন, গাজাকে আবার নতুন করে গড়ে তুলতে বোর্ড অফ পিস গঠন করা হবে।

আরও খবর : ‘গাজা শান্তি সম্মেলন’-এ যোগ দিচ্ছেন না মোদি!

অন্যদিকে, সোমবার শর্ম-আল-শেখ শহরে হতে চলেছে ‘গাজা শান্তি সম্মেলন’। এই সম্মেলনের সভাপতিত্ব করবেন মার্কিন প্রেসিডেন্ট ডোনাল্ড ট্রাম্প (Donald Trump) ও মিশরর আব্দেল ফাতাহ আল-সিসি (Abdel Fattah el-Sisi)। আর এই সম্মেলনে যোগদানের জন্য ভারতের প্রধানমন্ত্রী নরেন্দ্র মোদিকে (Narendra Modi) আমন্ত্রণ জানানো হয়েছিল। তবে জানা যাচ্ছে, এই সম্মেলনে যোগ দেবেন না তিনি। তার পরিবর্তে সম্মেলনে যোগ দেবেন বিদেশ প্রতিমন্ত্রী কীর্তিবর্ধন সিং (Kirti Vardhan Singh)।

উল্লেখ্য, সম্প্রতি গাজায় শান্তি প্রতিষ্ঠা করার জন্য ২০ দফা প্রস্তাব করেছিলেন ট্রাম্প (Trump)। তাতে রাজি হয় ইজরায়েল (Israel) ও হামাস (Hamas)। তার পরেই বহু মানুষ নিজেদের ভেঙে পড়া বাড়িতে ফিরতে শুরু করেছেন। তবে জানা যাচ্ছে, ট্রাম্পের শান্তি চুক্তিতে সই করতে চায় না হামাস। যার ফলে নতুন করে সংঘাত শুরু হওয়ার আশঙ্কা দেখা দিয়েছে। শান্তি চুক্তিতে হামাসকে গাজা ছাড়ার যে শর্ত দেওয়া হয়েছিল, সেটিকে ‘অযৌক্তিক’ বলে জানানো হয়েছে এই সংগঠনের তরফে। কিন্তু এর মধ্যেই ট্রাম্প দাবি করলেন, গাজায় যুদ্ধ শেষ হয়েছে।